b'\n_START_ARTICLE_\nCreu de terme (Esplugues de Llobregat)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una creu commemorativa de la santa missi\xc3\xb3 de l\'any 1945, realitzada a parr\xc3\xb2quia de la ciutat. Extremadament senzilla, consisteix en una creu llatina, de bra\xc3\xa7os rectes, feta de formig\xc3\xb3, que descansa damunt una peanya rectangular, de planta quadrada, a trav\xc3\xa9s de dos petits volums esglaonats, quadrats, i tamb\xc3\xa9 realitzats de formig\xc3\xb3. Aquest conjunt, modern, est\xc3\xa0 recolzat damunt una base de pedra vermellosa, configurada per tres graons decreixents, que pertanyen a l\'antiga creu de terme destru\xc3\xafda al segle XVIII.\n_START_SECTION_\nHist\xc3\xb2ria\n_START_PARAGRAPH_\nLa poblaci\xc3\xb3 d\'Esplugues tenia una creu de terme datada al segle XV, situada a l\'actual cam\xc3\xad de la Creu, antigament Raval, davant el cam\xc3\xad de la Sagrera. Notes documentals extretes de l\'arxiu de Protocols de Barcelona i publicades per Josep M. Madurell i Marim\xc3\xb3n (1948), ens donen refer\xc3\xa8ncies de la creu: el 20 de juliol de 1427, els hereus del notari Pere Colls, varen pagar al mestre d\'obres de Barcelona, Joan Font, la quantitat de 150 sous barcelonesos per a fer els graons, s\xc3\xb2col i columna de la Creu Parroquial de Santa Maria Magdalena d\'Esplugues. En la mateixa data, Berenguer Romeny\xc3\xa0, picapedrer de Barcelona, va cobrar dels hereus del notari Pere des Coll, 84 sous barcelonesos persubministrar 22 "somandes" de pedra per a la construcci\xc3\xb3 de la creu. El 27 d\'octubre del mateix any, Joan Vidal, mestre d\'obres de Barcelona, va cobrar dels mateixos hereus 13 florins d\'or d\'Arag\xc3\xb3, per fer una creu i un capitell de pedra per a Sta. Magdalena d\'Esplugues. Segons documentaci\xc3\xb3 publicada pel Bar\xc3\xb3 de Mald\xc3\xa0, la creu del raval que estava davant del portal de la torre Cortada, caigu\xc3\xa9 l\'any 1788, quedant nom\xc3\xa9s la peanya. La creu antiga va ser substitu\xc3\xafda per una senzilla pilastra on hi havia la IV estaci\xc3\xb3 del Via Crucis. L\'any 1945 se li va afegir la creu en record de la Santa Missi\xc3\xb3.'